b'\n_START_ARTICLE_\nMitsubishi J2M\n_START_SECTION_\nDizajn i razvoj\n_START_PARAGRAPH_\nJ2M je dizajnirao Jiro Horikoshi, dizajner zrakoplova A6M Zero. Dizajniran je striktno kao presreta\xc4\x8d za obranu doma\xc4\x87eg podru\xc4\x8dja, kako bi se mogao nositi s opasno\xc5\xa1\xc4\x87u od napada bombardera koji djeluju s velikih visina. J2M je bio \xc5\xa1irok i nazgrapan zrakoplov, kako bi se u istog mogao smjestiti veliki Mitsubishi Kasei motor, ina\xc4\x8de kori\xc5\xa1ten za bombardere. Vidljivost za pilota je bila slaba, ali kupolasti poklopac kabine uveden kasnije je donekle rije\xc5\xa1io taj problem. Serijsku proizvodnju i uvo\xc4\x91enje u slu\xc5\xbebu su odga\xc4\x91ali problemi s motorom. No, stalne preinake dovodile su do mnogih novih ina\xc4\x8dica. Najnaprednija ina\xc4\x8dica za djelovanje na velikim visinama je trebao biti J2M4 Model 34, koji je prvi let imao u kolovozu 1944. godine. Bio je opremljen s motorom "Kasei 23c" od 1820 KS-a, te dva 20 mm topa u trupu uz standardna \xc4\x8detiri u krilima, no zbog nerje\xc5\xa1ivih problema s turbo punja\xc4\x8dem cijeli projekt je otkazan te su proizvedena samo dva probna primjerka.\n_START_SECTION_\nOperativna uporaba\n_START_PARAGRAPH_\nPrvih nekoliko proizvedenih primjeraka J2M2 su isporu\xc4\x8deni tijekom prosinca 1942. godine, no pojavili su se odre\xc4\x91eni problemi s motorom. Popravci i pobolj\xc5\xa1anja su trajali gotovo godinu dana dok prvi primjerci "J2M2 Model 11" nisu dostavljani eskadrili "381. Kokutai u prosincu 1943. godine. Usporedno s "J2M2" po\xc4\x8dela je i proizvodnja ina\xc4\x8dice "J2M3 Raiden Model 21". Prvi "J2M3" su se pojavili u listopadu 1943. godine, ali su dostavljani tek po\xc4\x8detkom velja\xc4\x8de 1944. godine. Raiden je imao svoje vatreno kr\xc5\xa1tenje u lipnju 1944. godine tijekom Bitke na Filipinskom moru. Nekolicina "J2M" je djelovala s Guama i Saipana, dok je manji broj istih bio na Filipinima. . Iako je primarno bio dizajniran za obranu od ameri\xc4\x8dkih bombardera Boeing B-29 Superfortress, zbog odre\xc4\x91enih problema nije mogao djelovati na velikim visinama.'